**Ministru kabineta noteikumu projekta „Grozījumi Ministru kabineta 2015. gada 14. aprīļa noteikumos Nr. 194 „Kārtība, kādā piemēro samazināto akcīzes nodokļa likmi iezīmētai (marķētai) dīzeļdegvielai (gāzeļļai), ko izmanto lauksaimniecības produkcijas ražošanai, lauksaimniecības zemes apstrādei un meža vai purva zemes apstrādei, kurā kultivē dzērvenes vai mellenes, kā arī zemes apstrādei zem zivju dīķiem””  
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2015. gada 14.aprīļa noteikumos Nr.194 „Kārtība, kādā piemēro samazināto akcīzes nodokļa likmi iezīmētai (marķētai) dīzeļdegvielai (gāzeļļai), ko izmanto lauksaimniecības produkcijas ražošanai, lauksaimniecības zemes apstrādei un meža vai purva zemes apstrādei, kurā kultivē dzērvenes vai mellenes, kā arī zemes apstrādei zem zivju dīķiem”” (turpmāk – noteikumu projekts) ir sagatavots, pamatojoties uz likuma “Par akcīzes nodokli” 18.panta piekto, 6.1 un 6.2 daļu, Ministru kabineta 2017.gada 29.augusta rīkojumu Nr.455 “Par ārkārtējās situācijas izsludināšanu”, Krīzes vadības padomes 2017.gada 14.novembra sēdes protokola Nr.4 1.§ 3.punktu un Ministru kabineta 2017.gada 11.jūlija sēdes protokollēmuma (prot. Nr.35, 31.§) “Par likumprojektu “Grozījumi likumā “Par akcīzes nodokli”” 4. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekta mērķis ir nodrošināt, lai ar 2018./2019. saimniecisko gadu lauksaimniecības produkcijas ražotājiem, kas ir tiesīgi iegādāties dīzeļdegvielu ar samazinātu akcīzes nodokļa likmi, tiktu atvieglota minimālo ieņēmumu kritērija vērtēšana.  Lauksaimniecības nozare un lauksaimnieciskā ražošana ir atkarīga no dažādiem neparedzamiem nozares ražošanu ietekmējošiem faktoriem, ko lauksaimnieki paši nevar ne paredzēt, ne arī laikus novērst, kā, piemēram, pasaules un Eiropas tirgus cenu un pieprasījuma svārstības, neprognozējami laikapstākļi (sals, sausums, ilgstošas lietavas, plūdi, krusa), dažādas augu slimības.  2017. gada 23. un 24 .augusta ārkārtīgi intensīvajās lietavās tika novērots nebijis nokrišņu daudzums. Stiprs lietus skāra visu Latgali, kā arī lielu daļu Sēlijas un Vidzemes austrumu novadu. Pamatojoties uz Ministru kabineta 2017.gada 29.augusta sēdē (prot. Nr.42 1.§) apstiprinātā rīkojuma Nr.455 “Par ārkārtējās situācijas izsludināšanu” (turpmāk – rīkojums Nr.455) 1.punktu, laikā no 2017.gada 29.augusta līdz 30.novembrim spēcīgo lietavu un to radīto seku skartajās administratīvajās teritorijās (29 novados) izsludināta ārkārtējā situācija.  Stipras lietusgāzes turpinājās arī septembrī un oktobrī, aptverot jau visu Latvijas teritoriju. Krīzes vadības padomes 2017.gada 14.novembra ārkārtas sēdes protokola Nr.4 1.§ 3.punktā atzīts, ka valsts nozīmīgā teritorijas daļā rudens lietavu un plūdu izraisītās sekas lauksaimniecībā ir uzskatāmas par valsts mēroga dabas katastrofu.  Nepieredzēti intensīvās lietavas izraisīja plūdus, kuru dēļ lielās platībās tika iznīcināti lauksaimniecības augu kultūru sējumi. Tiem lauksaimniekiem, kas varēja novākt ražu un to izdarīja, būtiski palielinājās ražas novākšanas un graudu kaltēšanas izmaksas. Taču novāktajai ražai ir zemāka kvalitāte, tāpēc tas atstās būtiski negatīvu ietekmi uz lauksaimnieku 2017. gada un arī nākamā gada ieņēmumiem.  Arī lielākā daļa ziemāju lietavu dēļ ir sēti diezgan vēlu – septembra beigās un oktobra sākumā, tāpēc tie nav tik labi attīstījušies, kā būtu vēlams. Daļa zemnieku no ziemāju sējas bija spiesti atteikties vispār, jo pārmitrā augsne to neļāva izdarīt. Vēl patlaban apsētie ziemāju lauki visos reģionos ir pārlieku mitri. Vietās, kur graudi nav sadīguši un ūdens ilgāku laiku krājas uz laukiem, tie aiziet bojā. Vietām augsnes virskārtā joprojām ir tik daudz ūdens, ka tas bojā sadīgušos sējumus – augi smok un dzeltē no skābekļa trūkuma.  Pastāv bažas, ka lauksaimnieki pavasarī varētu saskarties ar kvalitatīvas vasarāju sēklas iegādes problēmām, jo lietavu ietekmē vasarāju sēklai varētu būt ļoti zema kvalitāte. Tiem zemniekiem, kas vēlēsies iegādāties kvalitatīvu sertificētu vasarāju sēklu, jārēķinās ar vismaz 2–3 reizes vai vēl lielākiem izdevumiem par iegādāto vasarāju sēklu.  2017. gada intensīvajās lietavās bojā gājusi ne vien kultūraugu raža, bet plūdu un mitruma dēļ pastiprināti notika arī augšņu sablīvēšanās. Tāpat no augsnes izskaloti augsnei būtiski barības elementi, piemēram, minerālais slāpeklis, kalcijs, kālijs un citi, kas ir ļoti nozīmīgi sekmīgai veģetācijai nākamajā sezonā.  Tādējādi ir paredzams, ka 2017. gada sliktie laikapstākļi atstās negatīvu ietekmi uz lauksaimnieku 2017.gada ieņēmumiem un vismaz vēl divus nākamos gadus.  Ņemot vērā minēto, ar noteikumu projektu paredzēts līdz 2020.gada 30.jūnijam ieviest atvieglotu minimālo ieņēmumu kritērija vērtēšanu. Personas ieņēmumi no lauksaimnieciskās ražošanas tiks vērtēti atbilstoši Valsts ieņēmumu dienestā iesniegtajai gada ienākumu deklarācijai vai uzņēmuma gada pārskatam par iepriekšējo taksācijas gadu vai par taksācijas gadu pirms iepriekšējā taksācijas gada. Tas nozīmē, ka tiks ņemta vērā tā personas deklarācija, kurā ieņēmumi no lauksaimnieciskās ražošanas būs lielāki.  Tā kā līdz 2020.gada 30.jūnijam tiks vērtēti personas ieņēmumi no lauksaimnieciskās ražošanas pēdējos divos noslēgtajos taksācijas gados, tiek precizēts nosacījums, ka divus gadus netiks vērtēts minimālo ieņēmumu kritērijs par tām zemes platībām, ar kurām lauksaimnieks paplašina savu ražošanu, un jaunajiem lauksaimniekiem, kas uzsākuši lauksaimniecisko ražošanu. Prasība par ieņēmumiem netiks piemērota tai zemes platībai, kuru lauksaimnieks būs deklarējis papildus pirmajā tās deklarēšanas gadā un nākamajā gadā pēc tā. Arī lauksaimniecības produkcijas ražotājam, kas pirmoreiz piesakās marķētas dīzeļdegvielas saņemšanai, prasība par ieņēmumiem netiks piemērota gadā, kad viņš piesakās pirmoreiz, un nākamajā gadā pēc tā.  Ar noteikumu projektu tiek precizēts noteikumu 1.pielikums atbilstoši grozījumiem Ministru kabineta 2015.gada 10.marta noteikumos Nr.126 “Tiešo maksājumu piešķiršanas kārtība lauksaimniekiem” (nosūtīti uz Valsts kanceleju 2018.gada 10.janvārī izskatīšanai Ministru kabineta sēdē) (turpmāk – grozījumi MK noteikumos Nr.126). Noteikumu 1.pielikumā tiek precizēta arī atsauce, kas lauksaimniekiem, kuri audzē lucernu tīrsējā, turpmāk ļaus saņemt dīzeļdegvielu ar samazinātu akcīzes nodokļa likmi, ja lauksaimniecības produkcijas ražotājam datu centrā nav reģistrēts ganāmpulks, novietnes un lauksaimniecības dzīvnieki. Ar grozījumiem MK noteikumos Nr.126 plānots ieviest jaunu kultūraugu kodu (792), tādēļ 1.pielikuma 9.apakšpunkts tiek papildināts ar 9.20.apakšpunktu. Šāds kods nepieciešams gadījumos, kad Lauku atbalsta dienests (turpmāk – LAD) konstatē, ka lauksaimniecības produkcijas ražotājs nebūs ievērojis visas agrotehniskās prasības lauksaimniecības zemes apstrādē. Piemēram, lauksaimnieks marķētās dīzeļdegvielas saņemšanai būs pieteicis dārzeņu platības, par kurām ir iespējams saņemt 130 l/ha. LAD kontrolēs secinās, ka iesētās dārzeņu platības nav pietiekami koptas un nav paveikti visi nepieciešami lauksaimniecības zemes apstrādes un kultūraugu kopšanas darbi. Šādā gadījumā LAD būs tiesīgs mainīt pieteikto kultūraugu kodu un piešķirt vien 60 l/ha, nevis 130 l/ha. Tādējādi šāda koda iekļaušana samazinās iegādes apjomu dīzeļdegvielai ar samazinātu akcīzes nodokļa likmi.  Noteikumu projekts paredz noteikt nevis iesnieguma veidlapu, bet gan minimālās prasības iesniegumam, lai saņemtu tiesības iegādāties marķētu dīzeļdegvielu. Atbilstoši normatīvajiem aktiem par tiešo maksājumu piešķiršanas kārtību lauksaimniecības produkcijas ražotāji vienotā platību maksājuma saņemšanai piesakās elektroniski. Tā kā iesniegums, lai saņemtu tiesības iegādāties marķētu dīzeļdegvielu, saskaņā ar noteikumiem ir jāiesniedz reizē ar pieteikšanos vienotā platību maksājuma saņemšanai, tad ar noteikumu projektu paredzēts noteikt iesnieguma minimālā satura prasības, nevis iesnieguma veidlapu, kā tas ir bijis līdz šim. Lauksaimniecības produkcijas ražotāji arī dīzeļdegvielas saņemšanai pieteiksies elektroniski, vienlaikus piesakoties vienotā platību maksājuma saņemšanai.  Saskaņā ar Ministru kabineta 2017.gada 11.jūlija sēdes protokollēmuma (prot. Nr.35, 31.§) “Par likumprojektu “Grozījumi likumā “Par akcīzes nodokli”” (turpmāk – MK protokollēmums) 4. punktu Zemkopības ministrijai ir jāsagatavo grozījumi, kas, sākot ar 2018. gada 1. jūliju, paredz palielināt efektivitātes nosacījumus lauksaimniecības produkcijas ražotājiem, kas ir tiesīgi iegādāties dīzeļdegvielu ar samazinātu akcīzes nodokļa likmi.  Tomēr pašlaik nav iespējams celt minimālo ieņēmumu slieksni marķētās dīzeļdegvielas piešķiršanai, jo lauksaimniecības produkcijas ražotājiem ieņēmumi ir krietni samazinājušies un paredzams, ka 2017. gada sliktie laikapstākļi atstās negatīvu ietekmi uz lauksaimnieku ieņēmumiem vismaz vēl divus nākamos gadus. Tādēļ, vērtējot esošo ārkārtējo situāciju lauksaimniecības nozarē, ar noteikumu projekta protokollēmumu paredzēts pagarināt Ministru kabineta 2017. gada 11. jūlija sēdes protokollēmuma (prot. Nr. 35, 31. §) “Par likumprojektu “Grozījumi likumā “Par akcīzes nodokli”” 4. punktā dotā uzdevuma izpildes termiņu līdz 2019.gada 1.jūlijam. |
| 3. | Projekta izstrādē iesaistītās institūcijas | Zemkopības ministrija un Lauku atbalsta dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums skar apmēram 17 700 lauksaimniecības produkcijas ražotāju, kas ik gadu piesakās Lauku atbalsta dienestā dīzeļdegvielas ar samazinātu akcīzes nodokļa likmi saņemšanai. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |
| --- | --- |
| **VI. Sabiedrības līdzdalība un komunikācijas aktivitātes** | |
| Plānotās sabiedrības līdzdalības un komunikācijas aktivitātes saistībā ar projektu | Noteikumu projekts nosūtīts saskaņošanai biedrībām “Lauksaimnieku organizāciju sadarbības padome”, “Zemnieku saeima”, “Latvijas Lauksaimniecības kooperatīvu asociācija”, “Lauksaimniecības statūtsabiedrību asociācija”, “Latvijas Pārtikas uzņēmumu federācija”, “Latvijas Bioloģiskās lauksaimniecības asociācija”, “Latvijas Jauno zemnieku klubs”, “Latvijas Zemnieku federācija” un “Lauksaimnieku apvienība”. |
| Sabiedrības līdzdalība projekta izstrādē | Noteikumu projekta izstrādes laikā ir notikušas konsultācijas ar biedrībām “Lauksaimnieku organizāciju sadarbības padome”, “Zemnieku saeima”, “Latvijas Lauksaimniecības kooperatīvu asociācija”, “Lauksaimniecības statūtsabiedrību asociācija”, “Latvijas Pārtikas uzņēmumu federācija”, “Latvijas Bioloģiskās lauksaimniecības asociācija”, “Latvijas Jauno zemnieku klubs”, “Latvijas Zemnieku federācija” un “Lauksaimnieku apvienība”. |
| Sabiedrības līdzdalības rezultāti | Projekts šo jomu neskar. |
| Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zemkopības ministrija un Lauku atbalsta dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Karlapa 67027121

Agrita.Karlapa@zm.gov.lv